2. medzinárodná konferencia o ochrane Eura proti falšovaniu 
Európska komisia/OLAF, Európska centrálna banka (ECB) a Europol spoločne zorganizovali 2. medzinárodnú konferenciu o ochrane Eura proti falšovaniu (2011 Euro Conference).
Konferencia sa uskutočnila v dňoch 23.- 25. novembra 2011 v priestoroch Europolu. Jej cieľom bolo zhodnotenie súčasnej situácie v oblasti spolupráce medzi orgánmi činnými v trestnom konaní, súdnymi orgánmi a bankovými inštitúciami a nájdenie nových spôsobov spolupráce. 
V rámci konferencie sa uskutočnilo 12 workshopov („pracovných dielní“) zameraných na riešenie právnych, súdnych a technických otázok, týkajúcich sa ochrany meny Euro pred falšovaním. Konferencie sa zúčastnilo 170 odborníkov a špecialistov zo 44 krajín ako aj zástupcov 8 medzinárodných organizácií, ktorí okrem vyššie uvedených otázok riešili aj témy ako potrebu efektívnej medzinárodnej spolupráce a školení v oblasti ochrany meny Euro. 
V rámci záverov odznela potreba harmonizácie trestných postupov v rámci EÚ aj mimo nej, s ohľadom na možné využitie vyšetrovacích nástrojov ako napríklad tajný agent, kontrolované dodávky a fiktívne nákupy.
Generálny riaditeľ OLAFu p. Giovanni Kessler zdôraznil skutočnosť, že Európska komisia/OLAF bude pokračovať v podpore ochrany Euro navrhovaním potrebnej legislatívy a adekvátnych školení.
Viac informácií nájdete na stránke  http://ec.europa.eu/anti_fraud/press_room/pr/2011/17_en.html. 
Zdroj: http://www.olaf.vlada.gov.sk/26149/2-medzinarodna-konferencia-o-ochrane-eura-proti-falsovaniu.php